DA Den Europæiske Unions Tidende CE 84/215

(2004/C 84 E/0260)

SKRIFTLIG FORESPØRGSEL E-2573/03

af Maurizio Turco (NI) til Rådet

(7. august 2003)

Om: Manglende overholdelse af forpligtelser indgået i OSCE-regi vedrørende tanke-, samvittigheds- og religionsfriheden i Armenien, Aserbajdsjan, Belarus, Georgien, Kasakhstan, Rusland, Turkmenistan og Usbekistan

— Medlemmerne af OSCE har forpligtet sig til at overholde tanke-, samvittigheds- og religionsfriheden.

— Til trods for at disse forpligtelser fastlagt i OSCE-regi er bindende, forekommer det stadig i nogle af disse medlemslande, at troende idømmes bøder og fængsles i forbindelse med fredelig udøvelse af deres tro, at steder, hvor folk udøver deres tro, og religiøse genstande konfiskeres og ødelægges, at religiøs litteratur censureres, og at det er vanskeligt eller ligefrem umuligt for religiøse samfund at blive registreret.

— Især i Armenien, Aserbajdsjan, Belarus, Georgien, Kasakhstan, Rusland, Turkmenistan og Usbekistan kan der konstateres alvorlige og vedvarende krænkelser af de bindende og grundlæggende forpligtelser til at respektere tanke-, samvittigheds- og religionsfriheden.

I henhold til OSCE's procedurer skal afgørelser træffes af medlemslandene ved konsensus, EU-medlems-staterne er medlemmer af OSCE, og EU samarbejder med OSCE.

Kommissionen har aldrig suspenderet eller truet med at suspendere aftaler indgået med tredjelande på grund af krænkelser af tanke-, samvittigheds- og religionsfriheden, selv om den åbent har indrømmet, at disse lande krænker de grundlæggende menneskerettigheder og i særdeleshed de tre nævnte frihedsrettigheder.

Kan Rådet som sådan samt de enkelte medlemsstater oplyse, om de agter at stille krav om, at OSCE's legitimitet og aftaler respekteres, og følgelig gøre brug af muligheden for at anmelde alvorlige og vedvarende krænkelser af de grundlæggende menneskerettigheder og i særdeleshed tanke-, samvittigheds-og religionsfriheden i Armenien, Aserbajdsjan, Belarus, Georgien, Kasakhstan, Rusland, Turkmenistan og Usbekistan?

Svar

(9. marts 2004)

Rådet skal minde det ærede parlamentsmedlem om, at EU's medlemsstater har givet deres tilslutning til bestemmelserne i kapitel VII i Helsingfors-slutakten fra 1975, der fastlægger rammerne for respekt for menneskerettighederne og de grundlæggende frihedsrettigheder, herunder tanke-, samvittigheds-, religions-, og trosfrihed. Med jævne mellemrum har OSCE i en række erklæringer bekræftet principperne i denne akt, navnlig i erklæringerne fra Madrid i 1983, Wien i 1989, København i 1990, Budapest i 1994 og Istanbul i 1999.

Desuden hedder det i EU's partnerskabs- og samarbejdsaftaler:

Parterne samarbejder om alle spørgsmål vedrørende oprettelse eller styrkelse af demokratiske institutioner, herunder sådanne som er nødvendige for at styrke retsstaten, samt beskyttelse af menneskerettighederne og de grundlæggende frihedsrettigheder i overensstemmelse med folkeretten og OSCE-principperne.

Blandt de lande, der er nævnt i forespørgslen, har EU indgået partnerskabs- og samarbejdsaftaler med Armenien (1), Aserbajdsjan (2), Georgien (3), Kasakhstan (4), Rusland (5) og Usbekistan (6).

De seneste møder i samarbejdsrådene med Armenien, Aserbajdsjan og Georgien fandt sted den 30. september 2003 (pressemeddelelse 13071/03) med Kasakhstan den 22. juli 2003 (pressemeddelelse 11440/03), med Rusland den 15. april 2003 (pressemeddelelse 7933/03) og med Usbekistan den 27. januar 2003 (pressemeddelelse 5399/03). På alle disse møder rejste EU spørgsmålet om overholdelse af OSCE-reglerne.

For så vidt angår Belarus vedtog Rådet (almindelige anliggender og eksterne forbindelser) den 14. april 2003 et sæt konklusioner, som indeholdt en stillingtagen til situationen med hensyn til demokrati og menneskerettigheder i Belarus. Desuden var EU i april 2003 medforslagsstiller til en resolution om Belarus, vedtaget af Menneskerettighedskommissionen, hvori der udtrykkes alvorlig bekymring over meldingerne om risikoen for øgede restriktioner i religiøse organisationers aktiviteter.

Inden for det sidste år har EU også fremsat erklæringer og foretaget demarcher i forbindelse med krænkelse af religionsfriheden, specielt vedrørende godkendelsen af loven om samvittighedsfrihed og religiøse organisationer.

Med hensyn til Turkmenistan fremsatte EU den 20. januar 2003 en erklæring (5462/03), hvori Turkmenistans præsident og regering opfordres til at samarbejde fuldt ud om den procedure, der blev etableret inden for OSCE i henhold til den mekanisme, der blev vedtaget på mødet i Moskva i 1991 inden for Konferencen om den Menneskelige Dimension.

Alle de dokumenter, der er henvist til ovenfor, er offentligt tilgængelige på internettet.

(1) EFT L 239 af 9.9.1999.

(2) EFT L 246 af 17.9.1999.

(3) EFT L 205 af 4.8.1999.

(4) EFT L 196 af 28.7.1999.

(5) EFT L 327 af 28.11.1997.

(6) EFT L 229 af 31.8.1999.